Hóast vit vóru omaná í stórar partar av 2. hálvleiki og løgdu heimaliðið undir trýst, høvdu vit ikki tað, sum skuldi til, og tá 15 minuttir vóru eftir, avgjørdu skálamenn dystin við máli til 2-1. Skála fingu einasta málið í fyrra hálvleiki tá uml. 20 minuttir vóru farnir, og teir vóru eisini mest á bóltinum. Tó so, høvdu vit tveir stórar møguleikar, serliga tá Kira bara skuldi seta fótin á bóltin frammanfyri opnum máli. Hann rakti tó ikki rættiliga á avleveringina frá Gilla. Í øðrum spældu vit eitt sindur fríari, fyri at royna at skapa nakrar møguleikar. Heimaliðið megnaði til tíðir illa at handfara okkara spæl, og vit komu til fleiri hálvgóðar støður. Harímillum eisini eitt brotspark, sum ikki valdi dómarin at bríksla. Um miðjan annan hálvleiki javnaðu vit so endiliga. Jóannis legði eitt fríspark inn í brotsteigin, og har stóð toppskjútti okkara, Gilli, og setti bóltin í málið til 1-1. Eftir málið hildu vit trýstinum eina góða løtu, og leitaðu eftir øðrum máli okkara, men enn eina ferð koppaði dysturin skeiva vegin, tá skálamenn skoraði vinnandi málið tá umleið fimtan minuttir vóru eftir at spæla. Sunnudagin 12. mei seta vit hol á annan triðing av kappingarárinum, tá suðringar vitja á Dungasandi.